Ruotsin liikennevirasto ilmoitti asiasta perjantaina.

Ruotsin ja Iranin välillä liikennöi lentoyhtiö Iran Air. MOSTPHOTOS

Kaikki Ruotsin ja Iranin välillä liikennöivät lennot keskeytetään. Ruotsin liikenneviraston mukaan lentäminen ei ole nykyisessä tilanteessa tarpeeksi turvallista.

Keskeytyksen kestoa ei ole määritelty. Ruotsin ja Iranin välillä liikennöi lentoyhtiö Iran Air, ja lennot kulkevat Tukholman ja Teheranin välillä.

Muutkin maat ovat keskeyttäneet lentoliikenteensä Iraniin.

Saksalainen lentoyhtiö Lufthansa sekä itävaltalainen Austria Airlines ilmoittivat perjantaina keskeyttävänsä kaikki lentonsa Teheraniin. Molempien yhtiöiden keskeytys kestää 10 päivää, kertoo uutistoimisto Reuters.

Yhtiöt vetoavat keskeyttämispäätöksessään turvallisuussyihin.

Toiset lentoyhtiöt puolestaan kiertävät Iranin ja Irakin tai jommankumman maan ilmatilan, mutta eivät keskeytä lentoliikennettä. Tällaisia yhtiöitä ovat esimerkiksi suomalainen Finnair, kanadalainen Air Canada, vietnamilainen Vietnam Airlines ja ranskalainen KLM Air France.

Isoista lentoyhtiöistä ainoastaan Turkish Airlines ja arabiemiraattien Flydubai jatkavat normaalisti lentojaan Iraniin.

Venäläinen Aeroflot jatkaa lentojaan ainakin tänä viikonloppuna, mutta jatkosta ei ole vielä tietoa.

Iranin Teheranissa tapahtui viime keskiviikkona tuhoisa lentoturma, jossa kuoli 176 ihmistä. Yhdysvallat, monet länsimaat ja sotilasliitto Nato uskovat, että lentokoneeseen osui vahingossa iranilaisohjus.

Iran kiistää ohjusväitteet. Lentoturman tutkinta on edelleen kesken.